王禹偁
甘菊冷淘
经年厌粱肉，颇觉道气浑。
孟春奉斋戒，敕厨唯素飱。
淮南地甚暖，甘菊生篱根。
长芽触土膏，小叶弄晴暾。
采采忽盈把，洗去朝露痕。
俸面新且细，搜摄如玉墩。
随刀落银镂，煮投寒泉盆。
杂此青青色，芳草敌兰荪。
一举无孑遗，空媿越盌存。
解衣露其腹，稚子为我扪。
饱惭广文郑，饥谢鲁山元。
况吾草泽士，藜藿供朝昏。
谬因事笔砚，名通金马门。
官供政事食，久直紫微垣。
谁言谪滁上，吾放饱且温。
既无甘旨庆，焉用品味繁。
子美重槐叶，直欲献玉尊。
起予有遗韵，甫也可与言。